**קול קורא להגשת שירים לתחרות האירוויזיון 2021**

**לקראת בחירת השיר שייצג את כאן - תאגיד השידור הישראלי**

יוצרים ואמנים יקרים שלום,

אנחנו פונים אליכם בהזמנה להציע שיר שיתמודד על ייצוג ישראל בתחרות האירוויזיון 2021, שתתקיים בחודש מאי 2021 ברוטרדאם, הולנד.

בחירת השיר לתחרות תיעשה בכפוף לתקנון בחירת השיר ולהוראות איגוד השידור האירופי (ה-EBU) בנושא.

**המועד האחרון** להגשת שירים: **5.10.20 בשעה 11:00**.

1. **דרישות סף להגשת שירים:**
	1. חל איסור על הגשת שיר (מילים ו/או לחן) שפורסם ברבים לפני המועד האחרון להגשת השירים הקובע בקול קורא זה;
	2. אורך השיר לא יעלה על 03:00 דקות;
	3. כל יוצר המגיש שיר חייב להיות בעל תעודת זיהוי ישראלית;
	4. מילות השיר לא יכללו דבר העלול לפגוע בשם הטוב ובתדמית של התאגיד, מדינת ישראל, ה-EBU והתחרות;
	5. מילות השיר לא יכללו מסרים בעלי אופי פוליטי, גזעני, קללות, או ביטויים לא מקובלים אחרים ו/או מסחריים, על פי שיקול דעתם הבלעדי של התאגיד ו/או ה-EBU.
2. הוראות נוספות בנוגע להגשת השירים:
	1. הגשת שיר הינה בלתי חוזרת, יוצר שהגיש שיר לא יוכל לחזור בו מההגשה בכל שלב, ומכל סיבה שהיא;
	2. כל שיר יוגש כשהוא כולל מלים ולחן (לא ניתן להגיש מלים ללא לחן או לחן ללא מלים);
	3. כל יוצר יכול להגיש (לבד או יחד עם אחרים) שיר אחד בלבד (מילים ו/או לחן);
	4. מגיש שיר שהוא קטין ביום הגשת השיר, חייב לצרף לחתימתו את חתימת הוריו ו/או אפוטרופוסיו החוקיים;
	5. אין מגבלה על שפת השיר;
	6. באחריות מגיש שיר, לקבל את הסכמת כל שאר היוצרים ו/או בעלי הזכויות האחרים בשיר, ככל שישנם, להוראות התקנון וחוקי ה-EBU, ולצרף חתימתם על גבי התקנון;
	7. הגשת שיר תכלול את כל המרכיבים הבאים:
		1. קובץ mp3 ברמת דחיסה לפחות 192kbps של סקיצה מלאה (פלייבק + שירה) של השיר (קובץ הסקיצה לא יכלול פרטים על יוצרי השיר);
		2. מילות השיר (קובץ המלים לא יכלול פרטים על יוצרי השיר);
		3. בקובץ נפרד - קו"ח מקצועיים של יוצרי השיר;
		4. תקנון בחירת השיר המצורף לקול קורא זה, כשהוא חתום בידי כל בעלי הזכויות בשיר;
	8. התקנון ניתן להורדה בכתובת <http://www.kan.org.il/tenders>. הוראות התקנון המלאות מחייבות ככל שיש סתירה בין קול קורא זה לבין הוראות התקנון, אזי יגברו הוראות התקנון.
	9. ככל שיוצרי השיר אינם חברים באקו"ם ו/או באגודה מקבילה בחו"ל, שלה הסכם עם אקו"ם, הרי שככל שהשיר המוגש על ידם יעבור לשלב הסינון השלישי (כ - 16 שירים), ידרשו היוצרים להגיש לאקו"ם בקשה לרישום כחברים באקו"ם, וזאת באופן מיידי ולא יאוחר מהמועד שינקוב התאגיד בהודעה שתישלח ליוצרים. ככל שלא תוגש בקשה במועד כאמור, השיר יפסל. רישום לאקו"ם הינו בכפוף לתנאי אקו"ם וכרוך בתשלום.
	10. ההוראות המחייבות והמפורטות בנוגע להגשת שירים, סינונם ובחירת השיר לאירוויזיון הינן כמפורט בתקנון בחירת השיר ובכפוף להוראות EBU בנושא.
	11. אי עמידה באיזו מהוראות התקנון ו/או בכל הוראה של ה-EBU עלולה להוביל לפסילת השיר, בכפוף לשיקול דעתם הבלעדי של התאגיד ושל ה-EBU. התאגיד יהיה רשאי (אך לא חייב) לפנות למגישים, לקבלת הבהרות ו/או להשלמת פרטים בנוגע לשירים המוגשים, על מנת לוודא עמידתם בדרישות התקנון.
3. את השירים יש להגיש לא יאוחר מהמועד הקבוע לעיל באמצעות חוברת הגשה מקוונת המופיעה באתר התאגיד, אליה יצורפו כל החומרים שעל מגיש השיר להגיש. **באחריות מגישי שיר להקפיד על צירוף כל הקבצים והחומרים לחוברת ההגשה. התאגיד לא יוכל להביא בחשבון שירים שלא יצורפו לחוברת ההגשה, ו/או ישלחו באופן אחר, ולמגישים לא תהא כל טענה כלפי התאגיד בנושא.**
4. שאלות הבהרה ניתן להפנות לכתובת eurovision@kan.org.il, עד ליום 23.9.20.
5. פנייה זו אינה מכרז ואינה כפופה לחוק חובת המכרזים, תשנ"ב – 1992 או לתקנות שהותקנו מכוחו, על כל המשתמע מכך.

תודה,

כאן תאגיד השידור הישראלי